
תקציר
מטרת המאמר הייתה לבדוק אם PCIT (טיפול באינטראקציה הורה-ילד), טיפול אפקטיבי רווח בהתנהגויות החצנה של ילדים ובבעיות הורות, קשור לשיפורים בוויסות רגשי הורי ובתפקוד רפלקטיבי. כמו כן חקרנו אם לשיפורים אלה יש קשר ייחודי עם שיפורי הילדים בתסמיני החצנה והפנמה. המשתתפים היו 139 ילדים אוסטרליים בגילאי 29 עד 83 חודש והמטפלים שלהם; כולם הופנו לטיפול בבעיות התנהגות החצנה של הילד, שלוו בליקויים בכישורי הורות או בלחץ מוגבר של ההורים. כל הנתונים נאספו דרך שאלון שמולא לפני ולאחר השלמת התוכנית. שיפורים מובהקים נמצאו באי-וויסות הרגשי בדיווח עצמי של הורים וביכולת להשתמש בהערכה-מחדש קוגניטיבית עבור וויסות רגשי. נמצא גם שיפור בדיווח העצמי של ההורים על תסמיני הילדים, פרקטיקות הוריות ותפקוד רפלקטיבי בצורה של קדם-מנטליזציה, שמדדה יכולת נמוכה להבין את העולם הרגשי של הילד. רגרסיה מרובה הראתה כי שיפורים בהערכה מחדש קוגניטיבית, קדם-מנטליזציה ופרקטיקות הוריות שליליות קשורים עם שיפור בתסמיני הילדים. הממצאים מרחיבים את הראיות הקיימות עבור PCIT כהתערבות אפקטיבית בהורות ומוסיפה לרשימת התוצאות החיוביות מ-PCIT את הוויסות הרגשי ההורי הנתפס ואת התפקוד הרפלקטיבי. ייתכן שוויסות רגשי משופר ותפקוד רפלקטיבי, בניגוד לשינויים בפרקטיקות הורות, הם מנגנונים שמסבירים מדוע PCIT נקשר לשיפורים בהתנהגויות החצנה של הילדים.

מבוא
טיפולי אינטראקציות הורה-ילד (PCIT) הם התערבות הורית דיאדית עבור הגיל הרך עם התנהגות מוחצנת ובור ההורים. המטרות של PCIT, שנגזרות מתיאוריית הלמידה החברתית ותיאוריית ההתקשרות של בולבי, הן לצמצם את ההחצנות של הילד ע"י הגברת אינטראקציות חיוביות בין הורה לילד ואת כישורי ההורה. ב- PCIT, הורים מקבלים הדרכה ישירה: המטפל צופה באינטראקציות הורה-ילד מובנות דרך מראה חד-כיוונית ומדריך את ההורה דרך אוזניה כיצד לטפל באופן חם, עקבי וצפוי בהתנהגות ילדו וליישם אסטרטגיות ניהול התנהגות אדפטיביות לניהול בעיות ההתנהגות של הילד. ההתקדמות וההפסקה של PCIT נקבעת בהתבסס על הישגי ההורה ביחס לקריטריון שליטה כלשהו ולכן בד"כ משתנים במשכם ממשפחה למשפחה. עם זאת, הוכח כי כאשר PCIT מוגבל ל-12 פגישות שבועיות התוכנית מפיקה תוצאות שוות ערך או תוצאות שעולות על PCIT שמשתנה בזמן ולכן במחקר הנוכחי נעשה שימוש בפורמט של 12 שבועות. 
PCIT שייך לקטגוריה רחבה יותר של גישות אימון התנהגות להורים שנחשב לטיפול המושלם להתנהגות מוחצנת של הילדים ובעיות הורים. PCIT  הוכיח אפקטיביות, הן בדיווח עצמי והן במדדים תצפיתיים, בקרב משפחות עם בעיות קשות וביחס לאבחונים פדיאטריים רבים. המחקר על PCIT עקבי ביחס לממצאים לגבי אימוני התנהגות כלליים, ומראה הצלחה בשיפור ההורות וצמצום בעיות ההתנהגות של הילדים. עם זאת, המיקוד במרבית המחקרים של PCIT היה בתוצאות התנהגות הילד ושיפור בהורות, עם תשומת לב לסירוגין בלבד לתוצאת הורות משניות. התוצאות שנחקרו נוטות לכלול אסטרטגיות משמעת לא-תפקודיות (רפיון, יתר-תגובה, מילמולים); פוטנציאל להתעללות ההורים בילד; מקום שליטה הורי (כלומר המידה בה ההורים מאמינים שיש ביכולתם להשפיע או לשלוט בהתנהגות ילדם); ורגישות הורית (יכולת ההורה לאתר, לפרש ולהגיב ביעילות לאותות הילד). למרות שה-PCIT לא היה עקבי בכל המחקרים נמצא שהיא צמצמה התנהגות הורית מדווחת הקשורה בסיכון להתעללות בילד; הגבירה את המלל החיובי הנצפה של ההורה ואת הרגישות שלו; עזרה להורים לחוש יותר שליטה על פעולותיהם. ביחד, העדויות המצטברות מצביעות על מספר דרכים ספציפיות בהן PCIT יכול לשנות את האמונות ואת הפרקטיקות ההוריות. עם זאת, מה שמפתיע הוא שכמעט ולא ניתנה תשומת לב לשינויים באמונות ההורים עצמם לגבי ילדיהם וביכולתם לווסת את הרגשות, דברים שעשויים להיות גורמים הוריים חשובים שמשתנים באופן חיובי דרך ה- PCIT.
וויסות רגשי
וויסות רגשי מתייחס ליכולת להשתמש במשאבים פנימיים וחיצוניים כדי לנטר, לתחזק ולעצב את ההיארעות, המשך והעוצמה של תגובות רגשיות. וויסות רגשות הורי הוא אחת הדרכים העיקריות בה הורים פועלים כסוכני חִבְרוּת (סוציאליזציה) רגשי חשובים עבור ילדם, אך הנושא כמעט ולא נחקר. מספר תיאורטיקנים של וויסות רגשי טענו שילדים לומדים וויסות רגשי ע"י צפייה בביטוי הרגשי של הוריהם וביכולות הוויסות הרגשי וע"י חיקוים, כאשר המנגנונים עוברים עיצוב, ייחוס חברתי והפנמה. תיאורטיקנים אלה טוענים כי וויסות רגשי הורי יוצר אווירה רגשית דרכה הילד לומד את ההולמות (או אי הולמות) של מצגות רגשיות מבחינת הקשר, ערכיות, משך ועוצמה. הורות שופעת אינטראקציות רגשיות, קונפליקטים ותסכולים, ולכן היא גורמת לכך שיכולת נמוכה יותר לוויסות רגשות, במיוחד רגשות שליליים, משפיעה על הפרקטיקות ההוריות, באופן שעוינות הורית ודחייה יקרו בסבירות גבוהה יותר ככל שהוויסות ההורי הרגשי נמוך יותר, וייצרו הקשר בו תתפתחנה התאמה רגשית והתנהגותית גרועות יותר. לדוגמה, באחד המחקרים אי-וויסות רגשי של אמהות, שנמדד כקושי בדיווח עצמי של וויסות רגשי והיעדר מודעות רגשית, ניבא באופן מובהק רמות גבוהות יותר של תסמיני הפנמה והחצנה בקרב ילדיהם בגיל ביה"ס. יתרה מזו, בסקירה של 29 מחקרים שהעריכו קשרים בין סוציאליזציה רגשית הורית לבין וויסות רגשי של הילד באוכלוסיות קליניות ולא-קליניות, אי-תפקוד רגשי הורי היה גורם ניבוי מרכזי של תוצאות רגשיות וחברתיות גרועות של הילד.
הבסיס המושגי והפורמט של PCIT  מצביעים על כך שהמפתח לתוצאות טובות של הורים וילדים ב-PCIT הוא וויסות רגשי הורי יעיל יותר. ה- PCIT  אמור לזהות את חשיבות הוויסות הרגשי המשותף בחיזוק יחסי הורה-ילד בטוחים ולמזער התנהגויות בעייתיות של הילד. יתרה מזו, פרוטוקול ה-PCIT מכניס את ההורים לתרגול תמידי של זיהוי והכלה אפקטיבית של מצוקה רגשית של הילד, דרך הדרכה ישירה מהמטפל. תהליך זה מחייב את ההורה להישאר רגוע, לשמור על רגשות חיוביים, להתעלם מהתנהגות שולית לא הולמת של הילד, להציב גבולות ברורים להתנהגות הילד ולעמוד בהשלכות המוצהרות של הפרות ההתנהגות. כל ההתנהגויות הללו הן דרכים טובות לתרגל וויסות רגשי ולספק דוגמה טובה לוויסות רגשי לילדים. ולכן, אפשר לומר שוויסות רגשי הורי נדרש לשם הכלת המצוקה הרגשית במהלך ה- PCIT; עם זאת ההנחות שניתן לשפר את הוויסות הרגשי ההורי במהלך ה-PCIT וכי הוויסות הרגשי ההורי יכול להיות קשור לשיפור תסמיני הילדים בעקבות ה-PCIT, עדיין לא נחקרו.
תפקוד רפלקטיבי הורי
סלייד תיאר תפקוד רפלקטיבי הורי כיכולת הורים להבין את התנהגות ילדם לאור מצבים מנטאליים קיימים וכוונות. הורים רפלקטיביים נחשבים כמי שמסוגלים להבין טוב יותר את נקודת מבטו של הילד ולהכיר בהבדלים בתפיסות לגבי חוויות משותפות. תפקוד רפלקטיבי הורי תואר כגורם מרכזי בחיזוק וויסות עצמי אדפטיבי בהורים ובילד, וכמשפיע בעיקר על וויסות ועמידות במצוקה. ניתן להשתלט על רגשות קשים בהורה או בילד דרך היכולת לתפוס רגשות כאלה כמצבים מנטאליים בלבד ולא כמציאות, מה שמותיר בידי ההורים חופש לשנות חוויות אלה עם השנים. ישנה תמיכה אמפירית בקביעות תיאורטיות אלה. הורים עם תפקוד רפלקטיבי גרוע מגלים פחות סובלנות למצוקה. סביר שלהורים עם תפקוד רפלקטיבי טוב יותר תהיה התקשרות בטוחה יותר עם הילד והם ידווחו על פרקטיקות הוריות חיוביות יותר. תפקוד רפלקטיבי הורי נקשר למעורבות, תקשורת והצבת גבולות טובים יותר אך גם (במקרה שהוא גרוע) לתפקוד מנטאלי והתנהגותי גרוע יותר של הילד בשנות הילדות והבחרות.
בעזרת ניתוח חדש של סולם תפקוד רפלקטיבי הורי בדיווח עצמי, נמדדו 3 היבטים של תפקוד רפלקטיבי כתוצאות של PCIT במחקר הנוכחי. (מנטליזציה היא מושג מתחום הפסיכולוגיה המתאר יכולת של האדם לתת משמעות ופרשנות להתנהגותו ולהתנהגות אחרים, במונחים של מחשבות, רגשות ואמונות. זוהי היכולת להרהר ולעסוק בתהליכים מנטליים (נפשיים), ולהסיק מסקנות על מצבו הנפשי של אדם מתוך התנהגותו.). הראשון הוא אופני קדם-מנטליזציה – סולם משנה יחיד שמעיד על בעיות מובהקות בתפקוד רפלקטיבי כמו ניסיונות מוגבלים להבין אל נקודות המבט והרגשות של הילד. המדד גם בודק ייחוס של זדוניות להתנהגויות הילד ויכולת נמוכה להבין את העולם הפנימי הרגשי שלו. ההיבט השני של התפקוד הרפלקטיבי הוא הוודאות לגבי המצבים המנטאליים של הילד, שהוגדר כ "נטיית ההורים לביטחון יתר לגבי מצבים מנטאליים של ילדם (כלומר, אינם מזהים את העמימות של מצבים מנטאליים), שמשקפת מנטליזציה מפריעה, היפר-מנטליזציה או היפומנטליזציה שהן היעדר כמעט מוחלט של וודאות לגבי המצבים המנטאליים של הילד". ההיבט השלישי הוא עניין וסקרנות במצבים המנטאליים של הילד - אלמנט חשוב של תפקוד רפלקטיבי משום שהוא מאתר רגשות חיוביים של הורים לגבי הבנת המצבים המנטאליים של ילדם. 
לייטן ואח' (2017) מצאו כי קדם מנטליזציה קשורה באופן חיובי למצוקה הורית, בעוד וודאות לגבי מצבים נפשיים יצרה מתאם קטן יותר ושלילי עם מצוקה ואילו עניין וסקרנות לא יצרו מתאם מובהק עם מצוקה. יתרה מזו, קדם-מנליזציה נקשרה בעקביות עם פחות הורות חיובית בדיווח עצמי ב- 8 מדדי הורות שונים, בעוד וודאות לגבי מצבים מנטאליים ועניין/סקרנות במצבים המנטאליים של הילד נקשרו לפרקטיקות הורות חיוביות יותר. למרות שתפקוד רפלקטיבי הורי עדיין לא נבדק ישירות ביחס ל-PCIT, ישנן סיבות מושגיות חזקות לטיעון ש-PCIT אמור לחזק אותו. PCIT  מדגיש את החשיבות של קידום יחסי הורה-ילד דרך שינויים חיוביים שמופעלים ע"י הורה ומאפשרים תחושת ביטחון לילד. שינויים חיוביים כאלה כוללים יותר כוונון של ההורה לצרכים הפסיכולוגיים של הילד ויותר תגובות צפויות, עקביות ורגישות לאותות כאלה. ולכן, למרות שאינו מודגש במפורש ב-PCIT, תפקוד רפלקטיבי הורי נדרש ומחויב המציאות כדי שהורים יתחילו להגיב לילד באופן רגיש יותר. יתרה מזו, השלמה מוצלחת של PCIT כרוכה בשינוי תפיסתי/מושגי אצל ההורה, בו הוא מתחיל להכיר בתפקיד החשוב שהוא משחק באינטראקציות עם הילד, ומשנה את ייחוס האשמה, שעד עתה יוחסה רק לילד, ויוצר מרחב בו יוכל לחשוב על הדינמיקה בינו לבין הילד; זהו כישור שמושתת על התייחסות ההורה לילדו ולמצבים המנטאליים שלו. ולכן ייתכן שתפקוד רפלקטיבי הורי מקודם הוא שיפור חיוני שמצפים מהורים ב-PCIT. 
שיפור בתפקוד רפלקטיבי הורי יכול להסביר כמה מהתוצאות החיוביות של ההורה ושל הילד בתוכנית הורות למרות שלא כל התוכניות מתמקדות בתפקוד רפלקטיבי הורי כשלעצמו. זוהי טענה שעדיין לא נבדקה ביחס ל-PCIT, אך החשיבות הידועה של התפקוד הרפלקטיבי ההורי נתמכת ע"י הפיתוח של תוכניות הורות רפלקטיביות ספציפיות. האפקטיביות הראשונית כבר הוכחה לגבי תוכניות הורות אלה אך הגיוני גם לבדוק אם קיימות תוכניות מוכחות ואם תוכניות בדוקות שמתמקדות ביחסי הורה-ילד, כמו PCIT, מאפשרות תפקוד רפלקטיבי הורי, אם כי באופן עקיף יותר. מטרה נוספת של המחקר הנוכחי הייתה לבדוק אם תפקוד רפלקטיבי הורי השתפר דרך PCIT.
סיכום, מטרות והנחות
לסיכום, מטרת המחקר הייתה למקד את תשומת הלב הספציפית בדיווח עצמי על יכולת אישית של הורים לנהל את הרגשות שלהם ולבחון את ההיסטוריה והמשמעות של ההורות שלהם (להיות בעלי תפקוד רפלקטיבי), כדרך לזיהוי מנגנונים אפשריים חדשים לשיפור תסמיני הילדים שניתן למצוא לאחר טיפולי PCIT. אנו מתמקדים כאן בוויסות רגשי הורי ובתפקוד רפלקטיבי מאחר וכל אחד מהשניים תואר כתוצאות משניות אפשריות של PCIT שיכולות להסביר מדוע התנהגות הילדים משתפרת בעקבות PCIT.
בדקנו שינויים בוויסות רגשי מדווח של הורים ובתפקוד רפלקטיבי בטווח שלפני PCIT ועד לאחריו וחקרנו אם השיפורים של ההורים בוויסות רגשי ותפקוד רפלקטיבי קשורים לשיפור בתסמינים אצל הילדים. כדי להרחיב תוצאות אלה ולאשר את השיפורים הרגילים בהורות ובתסמיני הילדים שנקשרו להשתתפות ב-PCIT, בדקנו אם היו שיפורים חיוביים בפרקטיקות ההורות, התנהגות מוחצנת של הילדים ותסמיני ההפנמה מלפני PCIT ועד לאחריו.
שיטות
משתתפים והליכים
משתתפים:- 139 מטפלים (גיל ממוצע 34.2, טווח 20-51) וילדיהם (גיל ממוצע=53.3 חודשים, בין 29-83 חודש; 70% בנים). המטפלים כללו 129 אמהות, 2 סבתות, 2 הורי אומנה ו-6 אבות. כולם מלבד 3 מהילדים חיו עם המטפל. חזרנו על הניתוחים לגבי 129 האמהות ו- 136 הילדים שחיים עם המטפל; התוצאות לא השתנו מהותית, כך שכל 139 המטפלים נכללו בניתוחים המדווחים להלן. לשם הקיצור ופשטות המונח "הורה" מתייחס לכלל קבוצת המטפלים במחקר. מתוך 139, 110 הורים נולדו באוסטרליה או ניו זילנד והשאר ב-18 מדינות אחרות; 3% היו מילידי אוסטרליה או ניו זילנד. מרבית ההורים היו נשואים או ביחסי זוגיות בפועל (70%) עם 19% גרושים/פרודים, 10% מעולם לא נישאו ו-1% אלמן. ככלל, 30% מהמטפלים דיווחו על תעסוקה בשכר ו-41% על כך שעבדו בבית; אחרים היו סטודנטים במשרה מלאה, לא היו מסוגלים לעבוד, מחפשי עבודה בפועל או ענו "אחר". כמחצית (43%) השלימו בי"ס תיכון בלבד, כאשר 23% עזבו תיכון לפני יב'; השאר השלימו קורסים מסוימים או קורסים אוניבריסטאיים ייעודיים לאחר תיכון. ההכנסה נעה מפחות מ- 25,000 דולר אוסטרלי (30%) ועד ליותר מ- 130,000 דולר אוסטרלי (10%), כאשר ההכנסה ממוצעת למשק בית נעה בין 50,000-75000. 
בהערכה הראשונה לילדים היה ציון-t 72 לממוצע החצנה עם טווח מ-45-109 ב-BASC-2   (סולם הערכת התנהגות לילדים גרסה 2). לילדים היה ציון-t 62 של ממוצע הפנמה עם טווח של 32-98. ציון-t של 70 או מעל מעיד על בעיות בטווח מהותי קליני. ציון-t בין 60-69 נחשב בטווח הסיכון. לגבי החצנה, 53% מהילדים היו בעלי ציון-t 70 או גבוה יותר, כאשר 26% היו בין 60 ל-69. לגבי הפנמה, 29% היו בעלי ציון-t 70 או גבוה יותר עם 27% בין 60 ל-69. לא נמצאו הבדלים מגדריים בפרופורציות.
הליך ושיקולים אתיים:- המשתתפים הופנו למרפאת בריאות שעובדת עם הרפואה הציבורית במיוחד עבור PCIT. המרפאה ממוקמת בבנין האוניברסיטה. מקורות ההפניה היו שירותים ממשלתיים אחרים (34%) וארגוני חינוך או שירותים חברתיים לא ממשלתיים (18%) בעוד השאר הופנו ע"י אנשי מקצוע אחרים (31%) או הגיעו מעצמם (17%). לאחר ההפניה, נקבעו ראיונות מובנים למחצה אישיים עם המטפלים והם התקבלו לתוכנית אם הילדים היו בני 2.5-6 וההורים דיווחו על רמות משמעותיות של מצוקה לגבי בעיות הורות, אסטרטגיות משמעת לא הולמות, תקשורת הורית אגרסיבית או אתגרים בניהול בעיות התנהגות של הילדים. PCIT  אינו מומלץ לעברייני מין לכן המטפלים לא נכללו אם היה חשד כלשהו בהיסטוריה של התעללות מינית על סמך מידע מהרשויות להגנת הילד או שהתעורר חשד במהלך הראיון הראשוני עם ההורים. פרוטוקול המחקר נדון עם ההורים והתקבלה הסכמה מודעת בפגישה הראשונה. מטפלים לא כשירים הופנו לשירותים חלופיים.
לאחר הראיון הראשוני וקבלת ההסכמה ההערכות הושלמו שבוע פני תחילת ה-PCIT ושבוע אחרי השלמת 12 שבועות תוכנית PCIT. תוכנית המחקר וכל החומרים אושרו ע"י הועדה לאתיקה מחקרית אנושית. 
טיפול:- PCIT פותח כדי לשפר כישורי הורות ואינטראקציות הורה-ילד במשפחות שנאבקות עם בעיות התנהגות של ילדים קטנים. ב-PCIT  סטנדרטי יש שתי פגישות דידקטיות והפגישות האחרות עוסקות בהדרכה ישירה של הורים כאשר הם באינטראקציה עם הילדים בשני שלבים שונים, CDI –אינטראקציה מכוונת על ידי הילד ו- PDI – אינטראקציה מכוונת ע"י הורה. כל שלב נועד להדגיש פיתוח כישורים ספציפיים ואת הקריטריון ללמידתם. ההורים אמורים לתרגל את הכישורים גם בבית. פגישות דידקטיות מתמקדות בהוראת הכישורים הספציפיים הקשורים לכל שלב ונערכות בכל שלב לפני פגישות ההדרכה. CDI  הוא השלב הראשון וכרוך בהוראת כישורי קידום יחסים והשימוש בחיזוקים שונים כדי לעצב את התנהגות הילד (שבחים, האזנה רפלקטיבית והתעלמות פעילה מהתנהגות פסולה שהיא שולית בעיקרה). לאחר עמידה בקריטריון השליטה ב-CDI מתחיל השלב השני של PDI, שמתמקד בהדרכת ההורים לתת ביעילות הוראות ולתרגל בביטחון פרוטוקול משמעת לניהול חוסר המשמעת. התרפיסט מתקשר עם ההורה דרך אוזניה שמאפשרת הדרכה ישירה, משוב מיידי וחיזוק חברתי. במחקר הנוכחי נשמר קריטריון השליטה ב- CDI לפני שהורים החלו ב- PDI אך התרופף לפי הצורך כדי לאפשר לכל המשפחות לעבור לפחות 4 פגישות PDI. הקריטריון התרופף עבור 13% מהמשפחות. ככלל הורים השתתפו בשתי הערכות (הערכה לפני ואחרי PCIT ), שתי פגישות מידע דידקטי ומקסימום של 12 פגישות הדרכה חיות, כאשר להורים שהשלימו את תוכנית ה- PCIT השתתפו בממוצע של 6.9 פגישות CDI ו- 5.2 PDI. לאחר ה- PCIT, כולם מלבד 4 משפחות (3%) עמדו בקריטריון השליטה בכישורים.
אימון PCIT ושלמות הטיפול:- במהלך איסוף הנתונים היו 7 תרפיסטים של PCIT ראשיים שסיפקו שירותים ל-78% מהמשפחות במחקר. לכולם היו מעל 3 שנות ניסיון עם PCIT וחמישה מהם היו פסיכולוגים מוסמכים. 4 תרפיסטים אחרים סיפקו טיפול ל-22% מהמשפחות; 3 היו פסיכולוגים רשומים זמנית ואחד היה תרפיסט PCIT ספציפי שעסק בכך כבר מעל לשנתיים. כל התרפיסטים אומנו ופוקחו ע"י חמישה פסיכולוגים בכירים של PCIT שהוסמכו ל-PCIT ע"י צוות CAARE בסקרמנטו ארה"ב. כל תרפיסט עבר הכשרה נרחבת במהלך כ-12 חודשים, לרבות תצפיות בתרפיסט בכיר שעבד עם הרבה משפחות, כמלווה בסיוע להרבה משפחות, תוך תרגול במסגרת תצפיות מתמשכות וישירות בתרפיסט בכיר, ולאחר מכן בתרגול עצמאי עם, לכל הפחות, פיקוח אינדיבידואלי וקבוצתו שבועי. תרפיסטים בכירים היו זמינים בכל שעות הפעילות לשם התייעצות, והיו גם זמינים עבור הפיקוח השבועי עבור יישום PCIT. ייעוץ אינדיבידואלי ותצפיות של פגישות PCIT, לפי בקשה ובאופן אקראי כאחד, סיפקו בדיקות של מהימנות הטיפול. וכך, פיקוח ותצפיות קבועות הבטיחו את מהימנות הטיפול אך המהימנות לא הוערכה באופן שיטתי. השירות סיפק את גרסת 12 השבועות של PCIT למשך יותר מ-10 שנים ופרסם תוצאות על יעילותה.
מדדים
אי-וויסות רגשי של הורים:- סולם DERS (קשיים בוויסות רגשי) שימש למדידת וויסות רגשי לקוי. אופציות התשובות עבור 36 הפריטים נעו מ- 1=כמעט אף פעם לא  ועד 5=כמעט תמיד. הפריטים בודקים אי קבלה של תגובות רגשיות (כמו "כאשר אני מודאג אני כועס על התחושות שלי"), קשיי שליטה בדחפים (כמו "אני חווה את הרגשות שלי כמציפים ויוצאים משליטה"), גישה מוגבלת לאסטרטגיות וויסות רגשי (כמו "כאשר אני מודאג אני מאמין שאשאר כך לזמן ארוך"), קשיים הכרוכים בהתנהגות מוכוונת-מטרה (כמו "כאשר אני מודאג אני מתקשה לבצע את העבודה"), היעדר בהירות רגשית (כמו "אין לי מושג כיצד אני מרגיש") והיעדר מודעות רגשית (כמו "אני קשוב לרגשותי", הפוך). לאחר היפוך של כמה מהפריטים, נוצרו ציוני אי-וויסות רגשי ע"י מציאת ממוצע לכל הפריטים, כאשר ציונים גבוהים יותר מעידים על וויסות לקוי.
אסטרטגיות וויסות רגשי של הורים:- וויסות רגשי נמדד בעזרת ERQ (שאלון וויסות רגשי). סולמות-משנה של ERQ מפיקים הערכה מחדש קוגניטיבית (כמו "כשאני רוצה לחוש פחות רגש שלילי אני משנה את האופן בו אני חושב על המצב") ודיכוי של ביטוין (כמו "אני שולט ברגשות שלי בכך שאני לא מבטא אותן"). אופציות התשובה הן בין 1=מסכים מאוד לבין 7=מאוד לא מסכים. הפריטים עברו היפוך ומיצוע כך שהציונים הגבוהים יותר הצביעו על יותר הערכות מחדש או דיכוי.
תפקוד רפלקטיבי הורי:- פריטים מ- PRFQ (שאלון תפקוד רפלקטיבי הורי) מדדו שלושה היבטים של תפקוד רפלקטיבי כולל וקדם-מנטליזציה (כמו "אני חושב שאין טעם לנחש מה מרגיש הילד"), וודאות לגבי המצבים המנטאליים של הילד (כמו "אני תמיד יודע מה הוא רוצה"), ועניין וסקרנות במצבים המנטאליים של הילד (כמו "אני תוהה הרבה לגבי מה שהוא חושב וחש"). כל סולם משנה היווה ממוצע של 6 פריטים, עם אופציות תגובה מ-1=מאוד לא מסכים ועד 7=מאוד מסכים. נמצא ממוצע לפריטים, כאשר ציונים גבוהים יותר העידו על קדם-מנטליזציה גדול יותר, וודאות לגבי מצבים מנטאליים ועניין וסקרנות בהם, בהתאמה.
תסמיני הפנמה והחצנה של הילד:- נמדדו בעזרת BASC-2 (מדד דירוג הורי של סולם הערכת התנהגות לילדים-גרסה 2). ההורים ענו לפריטים  מ-1=לעולם לא ועד 4=כמעט תמיד. הציונים נוצרו ע"י סיכום הפריטים הרלבנטיים, כאשר ציונים גבוהים יותר העידו על יותר תסמינים. ציונים גולמיים שימשו לניתוחים הראשוניים אך חושבו גם ציוני-t  קדם-PCIT לשם קביעת רמת התסמינים הקליניים של הילד לפני ה-PCIT.
פרקטיקות הוריות חיוביות ושליליות:- הוערכו בעזרת PCSQ-YC (הורה כשאלון הקשר חברתי עבור ילדים קטנים). השאלון מכיל 12 פריטים לזיהוי פרקטיקות הוריות של דחייה, כפייה וכאוס (כמו "כשהילד עושה משהו שגוי התגובה שלי לא תמיד צפויה") ו-14 פריטים שזיהו פרקטיקות חיוביות או חום/מעורבות, תמיכה אוטונומית ומבנה (כמו "אני ברור ועקבי לגבי מה שיקרה כאשר הילד לא מציית לכללים"). אופציות התשובה נעו מ- 1=כלל לא נכון ל- 4=מאוד נכון. נמצא ממוצע לגבי כל סולם משנה של פרקטיקות הוריות חיוביות ושליליות כך שציונים גבוהים יותר העידו על הורות חיוביות או שלילית יותר, בהתאמה.
סקירת הניתוחים:- מתוך 139 המשתתפים ההורים, 65% השלימו PCIT, שאר 35% מהמשפחות פספסו את כל הנתונים שאחרי ה-PCIT. לא היו חסרים כל נתונים מקדימים. התוצאות הן של ה-65% והן של הניתוחים נשנו לאחר שימוש בריבוי ייחוסים כדי להעריך את הנתונים לאחר הטיפול עבור מי שלא השלימו (20 מסדי נתונים שעברו ייחוס) את כל התוכנית. השווינו גם מידע דמוגרפי ואת כל המדדים קדם-PCIT בין 90 (65%) המשפחות שהשלימו PCIT ואלה שלא השלימו. לא נמצאו הבדלים מובהקים בין שתי הקבוצות במדדים שלפני ההערכה. לא היו גם הבדלים מובהקים במקורות ההפניה (4: שירותים ממשלתיים; ארגוני חינוך ושירותים חברתיים לא ממשלתיים; אנשי מקצוע אחרים; הפניה עצמית). עבור הניתוחים הראשוניים בדקנו אם היו שיפורים מובהקים בממוצעי כל המדדים מלפני הטיפול ועד לאחריו, בעזרת צמדים של מבחני-t. ניתוחי תסוגה שימשו לבדוק אם שיפורים הוריים מלפני ועד אחרי ה-PCIT היו קשורים לשיפור בתסמיני החצנה/הפנמה של הילדים. 
תוצאות
שיפור בתפקוד:- כפי שעולה מטבלה 1, הורים הראו שיפור ניכר ב-5 מתוך 8 מדדים, בממוצע, בין אם הניתוחים נערכו רק עם המשפחות שהשלימו PCIT או שחושבו תוך ייחוס מסד הנתונים לכל 139 המשפחות שהיו להם נתונים מלפני הטיפול. הורים דיווחו על פחות תפקוד רגשי לקוי, יותר שימוש בהערכות מחדש קוגניטיביות, פחות קדם-מנטליזציה ויותר פרקטיקות חיוביות ופחות שליליות לאחר PCIT לעומת לפני PCIT. לאור העובדה שלא נמצא הבדל ממוצע בדיכוי הרגש, וודאות לגבי מצבים מנטאליים או עניין/סקרנות בילד לא ערכנו ניתוחים נוספים עם מדדים אלה. הורים גם דיווחו בממוצע שהילדים הציגו פחות התנהגות מוחצנת ותסמיני הפנמה לאחר PCIT לעומת לפני PCIT.
מתאמי שינוי בתסמיני החצנה והפנמה של הילדים:- כדי לבדוק אם שיפורי ההורים קשורים לשיפור בתסמיני הילדים ערכנו 4 סדרות של ניתוחי תסוגה וזאת משום שישנם ויכוחים מתמשכים לגבי הדרך המיטבית לניתוח שינוי וכאשר במחקר יש רק שתי נקודות זמן להערכה, נעשה שימוש ודיון בהבדלים בין ציונים או משקעים/שאריות.
דיון
במחקר של תוצאות הורים לאחר PCIT מצאנו שיפורים בתפיסות ההורים את הוויסות הרגשי שלהם מלפני ה-PCIT  ועד אחרי הטיפול, עם ירידה ממוצעת בוויסות רגשי לקוי  וגידול ממוצע ביכולת לעסוק בהערכה מחדש קוגניטיבית של וויסות הרגשות. בממוצע, הורים גם דיווחו על שיפור (ירידה) בקדם-מנטליזציה אשר היא אחד מסולמות המשנה של תפקוד רפלקטיבי (שנקרא גם "מנטליזציה") שנבדק. קדם-מנטליזציה תוארה ע"י ממצאי המדד כלוכדת "עמדה ללא מנטליזציה וייחוסים זדוניים ובמיוחד אי יכולת להיכנס לעולם הסובייקטיבי של הילד " (Luyten et al., 2017). בנוסף, בהתאם למחקרים קודמים של PCIT, התנהגויות הילדים ותסמיניהם השתפרו משמעותית והורים דיווחו על יותר כישורי הורות חיוביים ועל פחות התעסקות  בפרקטיקות הוריות שליליות בעת ההערכה לאחר ה-PCIT לעומת לפני ה-PCIT. ולבסוף, תוצאות ריבוי התסוגה גילו כי שיפור רב יותר בכמה מההיבטים של וויסות רגשי הורי, תפקוד רפלקטיבי או פרקטיקות הוריות היו קשורים לשיפורים גדולים יותר בהתנהגויות ותסמיני הילדים.
וויסות רגשי הורי, תפקוד רפלקטיבי ו- PCIT  
השיפור בוויסות רגשי של ההורים מופיע בכל ההערכות הכלליות של אי תפקוד רגשי ואסטרטגיות ספציפיות של וויסות ובמיוחד, הורים דיווחו על שיפור בכשלי וויסות קשורי-רגש כמו היעדר מודעות או בהירות לגבי רגשות או תחושה של היעדר גישה לאסטרטגיות לניהול רגשות, כמו גם שיפור ביכולת להשתמש בהערכה-מחדש קוגניטיבית כדי לווסת רגש שלילי וחיובי. הערכה מחדש קוגניטיבית היא אסטרטגיית וויסות רגש חשובה שנכללת בד"כ בתוכניות טיפוליות לשיפור הבריאות המנטאלית של מבוגרים. על סמך מחקרי העבר PCIT מתוארת כתוכנית שמסייעת להורים להדגים ולהפעיל אינטראקציות הוריות חיוביות באמצעות רפלקסיה ושבחים לילדיהם, להחזיק בציפיות מציאותיות ועקביות לגבי הילדים ולמזער עוינות ופרקטיקות כפייתיות או כאוטיות. על סמך ממצאי המחקר הנוכחי, PCIT מספקת להורים הזדמנויות מובנות להדגים ולתרגל וויסות טוב יותר של רגשותיהם. תרגול זה עשוי להפיק יותר ביטחון בשימוש בכישורי וויסות רגשי אדפטיביים ומאחר והמדדים של וויסות רגשי בהם השתמשנו היו כלליים הממצאים גם מצביעים על כך שכישורי וויסות רגשי אלה עשויים להיות בשימוש בעת יישום פרקטיקות ההורות אך יכולים גם להשפיע על תחומים אחרים של חיי ההורים, ודבר זה מסביר מדוע הורים מדווחים על פחות לחץ לאחר PCIT הן בתחום ההורות והן בתחומים אחרים.
התפקוד הרפלקטיבי המדווח של ההורים, ובמיוחד מדד המשנה שהתייחס לקדם-מנטליזציה, גם הוא השתפר בין שתי נקודות הזמן. ציונים גבוהים יותר על קדם-מנטליזציה הצביעו על בעיות הבנה או ניסיונות מוגבלים להבין את נקודת המבט והרגשות של ילדים. ולכן, השיפורים הוסקו מציוני הקדם-מנטליזציה הפחותים והורים ב-PCIT כן דיווחו על שיפורים בניסיונות שלהם לבדוק את נקודות המבט והרגשות של ילדיהם. רפלקסיה כזו מודגמת ומעודדים אותה במהלך פגישות הדרכה של PCIT , והיא משמשת בפגישות אלה כדרך לערב הורים באינטראקציות חיוביות ולעזור להם לפרש אינטראקציות ולהגיב נכונה (בשבחים במקום בעוינות או התעלמות). לדוגמה, תרפיסטים לעתים קרובות יסבו את תשומת לב ההורה להתנהגויות הילד וכיצד הם יכולים לחשוב על מחשבות ורגשות הילד, דבר שלא בהכרח תואם למה שההורה בעצמו סבור לגבי התנהגות ילדו. השימוש בשיטה זו כאסטרטגיה ב-PCIT יכולה לעזור להורים לקחת בחשבון לעתים קרובות יותר את נקודת המבט של ילדם ויכולת זו להדגים רפלקסיה דרך הדרכה מסבירה את השיפורים שמצאנו כאן. בנוסף, החוויות הישירות שחשו הורים במהלך הפגישות ביחס להשפעה החיובית של התנהגויות הוריות אפקטיביות על רגשות הילדים והתנהגותם  יכולות גם לעורר רפלקסיה על העולם הפנימי של ילדיהם. 
שני היבטים אחרים של תפקוד רפלקטיבי לא הציגו שיפור משמעותי, לרבות וודאות לגבי המצבים המנטאליים של הילד ועניין וסקרנות במצבים המנטאליים של הילד. אחת הסיבות האפשריות להיעדר שיפור משמעותי בוודאות לגבי המצבים המנטאליים יכול להיות היעדר הבהירות לגבי השאלה אם רכיב משנה זה של תפקוד רפלקטיבי הוא בבירור אפיון חיובי או שלילי של אמונות הוריות. לדוגמה, אם כי הדפוס של המתאמים בין  הוודאות לגבי מצבים מנטאליים לבין מדדי הורות אחרים הצביע על כך שהוא צריך להיות מחוון חיובי של יכולת רפלקטיבית, בחלק מהספרות הוודאות הגבוהה והנמוכה לגבי מצבים מנטאליים מתוארת כנקודת מבט בעייתית בפוטנציה. ביחס לעניין וסקרנות בילד כהיבט של תפקוד רפלקטיבי, דפוס המתאמים אכן הראה שהוא עשוי להיות היבט חיובי של יכולת רפלקטיבית הורית ושל הורות, שכן הוא יצר מתאם עם פחות פרקטיקות הוריות שליליות ויותר פרקטיקות הוריות חיוביות. יחד עם זאת, רמת העניין והסקרנות שדווחה על ידי ההורים לפני ה-PCIT הייתה גבוהה למדי, בממוצע, דבר שמעיד על כך שמרבית ההורים מדווחים על רמה גבוהה של עניין וסקרנות בילדם לפני ולאחר המעורבות בתוכנית ההורות, ולכן מקשים על מציאת שיפור כלשהו בהיבט זה של תפקוד רפלקטיבי.
מתאמים של שיפורים בהתנהגויות ותסמינים של הילדים
אם כי הממצאים רבי המשתנים שלנו היו קורלציוניים וקטנים למדי בחוזקם הם מצביעים על כך ששיפור הורי בוויסות רגשי בדיווח עצמי עשוי להסביר באופן ייחודי שיפור בהתנהגויות החצנה של הילדים מנקודת הזמן שלפני ה-PCIT ועד לנקודת הזמן שאחריו. יתרה מזו, שיפור גדול יותר בקדם-מנטליזציה של ההורים, אם כי הוא נמצא רק כאשר בדקנו שיפור הורי אחד בכל פעם, נקשר בירידה גדולה יותר בתסמיני ההפנמה של הילדים מנקודת הלפני ועד לנקודת האחרי. ממצאים כאלה תומכים בתיאוריה ובמחקר הבסיסי שזיהו שיכולת ההורים לוויסות רגשי שהוצגה דרך היכולת שלהם להתמודד באופן אדפטיבי עם המצוקה שלהם עצמם, כמו גם היכולת שלהם להבין את המצבים המנטאליים והכוונות של ילדם, רלבנטיות באופן ישיר לתסמינים שמציגים הילדים.
חשוב לציין כי הקשר בין שיפור וויסות רגשי אצל ההורים לבין דיווחי ההורים על שיפורים בהתנהגות מוחצנת של ילדם היה ייחודי בכלל הקשרים שנמצאו לגבי שיפור בפרקטיקות הוריות ותסמיני הילדים. במילים אחרות, המודלים רבי המשתנים שלנו בחנו בו-זמנית אם שיפור בפרקטיקות הוריות היה מעורב בשיפור בהתנהגות ובתסמינים של הילדים. במודלים אלה אכן מצאנו שירידה בפרקטיקות הורות שליליות, לרבות פחות דחייה, כפייה וכאוס בבית, הסבירו באופן ייחודי את הירידה בהתנהגות מוחצנת של הילדים לאחר PCIT לעומת לפני PCIT. ולכן, וויסות רגשי בדיווח עצמי של ההורים ופרקטיקות הורות שליליות - כל אחד מהם היה קשור ייחודית עם דיווחי ההורים על שיפור התנהגות מוחצנת של ילדיהם.
מגבלות ומחקר עתידי
ראשית, מצאנו שיפורים רק באחד ממדדי המשנה של תפקוד רפלקטיבי עם מהימנות נמוכה יחסית. בנוסף היה קשה לאתר מדד רווח של תפקוד רפלקטיבי והמדד ששימש אותנו במחקר הנוכחי חדש יחסית בספרות. המושג מועיל למדי להבנת הורות ותוצאות של תוכניות  הורות, כך שיש צורך במחקרים נוספים כדי לפתח הערכה מהימנה יותר של תפקוד רפלקטיבי. שנית, המחקר הנוכחי היה מוגבל במסקנות שניתן להפיק על השפעת PCIT לנוכח העובדה שלא הייתה כל קבוצת ביקורת והשימוש בתוכנית הוגבלה בזמן (12 שבועות). ולכן למחקר היו מגבלות תפקוד פנימיות וחיצוניות, כמו האפשרות ששיפורים מלפני ועד אחרי ה-PCIT נובעים מזמן או הבשלה, היסטוריה או משתנים לא רלבנטיים אחרים ואינם תוצאה ישירה של ה-PCIT עצמו, או שהשינויים נובעים מהמבחנים החוזרים בגלל שתי הפעמים בהם הושלמו אותם מדדים. עם זאת, כן מצאנו שיפורים בהורות ובהתנהגות ובתסמיני הילדים בהשוואה לניסויים מבוקרים אקראיים מהעבר שנעשו באמצעות צורות סטנדרטיות וחדשות של PCIT. יתרה מזו, מדדי דיווח עצמי הוריים שימשו במחקר הנוכחי עבור כל המדדים. בגלל שונות משותפת זו של השיטה, יתכן שגודל הקשרים שנמצאו במחקר הנוכחי מוגזם. יהיה מועיל ביותר לכלול תצפיות של וויסות רגשי הורי והורות או התנהגות הילדים במחקרים עתידיים על תוצאות ה-PCIT. 
מסקנות
לסיכום, PCIT נקשר עם שיפורים ביכולת אישית של ההורים לנהל את רגשותיהם ולחשוב על התנהגות ילדיהם, בקרב קבוצה של הורים בה הילד הממוצע סבל מבעיות החצנה ברמה קלינית. כמו כן נמצא ששיפורים בוויסות רגשי וצמצומים בפרקטיקות הוריות שליליות, לרבות דחייה, כפייה וכאוס, היו קשורים לשיפורים גדולים בהתנהגות הילדים. הממצאים מרחיבים את הראיות הקיימות עבור PCIT כהתערבות הורות אפקטיבית ומוסיפים וויסות רגשי של ההורים ותפקוד רפלקטיבי לרשימת התוצאות החיוביות מ-PCIT. בנוסף הממצאים גם מצביעים על כך שוויסות רגשי משופר ותפקוד רפלקטיבי של הורים, לעומת שינויים בפרקטיקות הוריות, הם מנגנונים שעוזרים להסביר מדוע תוכנית PCIT נחשבת לתוכנית שמשפרת התנהגות ובעיות רגש של ילדים, ביחס לילדים עם רשימה ארוכה של היסטוריות התנהגות ואבחונים. נדרש מחקר עתידי להרחבת מחקר מסוג זה וכדאי שבעתיד המחקר גם יכלול מדדים נוספים של וויסות רגשי, יעריך תפקוד רפלקטיבי בשיטות אחרות ויכלול קבוצת ביקורת.


